Maroela Motors-padtoets: Suzuki Jimny Outo – dinamiet kom in klein pakkies | Maroela Media
Die Suzuki Jimny Outo 1.3 (Foto: Suzuki)
Een van my gunstelingkarretjies is die Suzuki Jimny. Die Jimny maak geen verskonings vir sy grootte nie – maar in die veld is daar min wat hom baasraak. ŉ Klein, eerlike buksie wat menige mense se harte al geroer het.
Van buite is die Jimny ŉ klein vuurhoutjieboks-ontwerp. Vierkantige lyne sonder enige fieterjasies. Die spaarwiel op die kattebakdeur gee vir jou die eerste indruk dat die Jimny veronderstel is om die een of ander veldryvoertuig te wees. Daar is ŉ luginlaat op die enjinkap om verkoeling te verbeter, maar verder is dit ŉ geval van – wat jy sien, is wat jy kry.
Die binneruim is net so doelgerig. Daar is geen truuks wat nie daar hoort nie. Verbasend gemaklik – al is die kajuit bietjie nou. Die bestuursposisie is vir my lekker en die karretjie is klein genoeg dat alles ergonomies uitgelê is en dit val maklik binne reikafstand. Die Jimny se asafstand is so kort dat daar slegs plek is vir twee deure – so, indien jy groot of lank is, gaan toegang tot die agtersitplekke ŉ uitdaging wees.
Dit bring my eintlik by die punt van die artikel. Die Suzuki Jimny is eintlik ŉ rateltaai 4×4-voertuig, laestrek en al. Die afwesigheid van ewenaarslotte kan mens hier en daar pootjie – maar mens leer hoe om om dit te ry met die Jimny. In die model se geval help die outomatiese ratkas regtig baie teenoor die handrat. My gewone watergat vir veldrytoetse is die Groenkloof Natuurreservaat se 4×4-hindernisbaan. Daai is alles goed en wel. Toe besluit ek om ŉ Woensdagoggend voor werk gou te gaan draai.
In ŉ langbroek en knopieshemp. Hmm. Dit het die vorige aand bietjie gereën … en die afgelope paar maande het Gauteng ingehaal waarop hy verloor het tydens die afgelope paar jaar se droogte. Dit beteken dat die baan nou al mooi uitgetrap is deur 4×4’s met baie hoër grondvryhoogte en verskriklike bande.
Met die intreeslag is die watergat so 30 cm dieper as wat dit lyk. Sluk. Ek is met ŉ benoude oomblik deur die eerste hindernis en ek en die Jimny het dit oorleef. Net-net. Aan die ander kant van die dieper-as-diep watergat is die spore nou al flenters getrap. Die middelman is toe 30 cm hoër as wat hy moes wees en die modder laat nie die Jimny toe om bo-op hom te klim nie … Sluk. Ná ŉ broekskeur-oomblik is die Jimny omgedraai en ŉ ander paadjie gevolg.
Die baan het nie beter geword nie. Eintlik slegter. ŉ Reuse-oomblik met twee van die Jimny se wiele hoog in die lug het my toe oortuig. Dit was ŉ simpel idee. Myself gered, in my werksklere en toe maak ek met haas spore kantoor toe. Die Jimny is bedek met ŉ laag modder wat ŉ Sandton-tannie se hare sal laat rys, maar ek en die Jimny het dit oorleef. Net-net. ŉ Wenk – die Jimny mag, maar gaan in ŉ kortbroek en vat maats saam om te help as die modder spat.
Vir die geld is daar niks wat kan 4×4 soos ŉ Jimny nie. Dit is jammer dat daar nie ewenaarslotte is nie, dit sal die Jimny se veldryvernuf verskriklik bevorder. Ek neem aan ŉ stel ARB “lockers” is nie buite die kwessie nie. As jy ŉ groot gesinsmotor soek, is die Jimny nie vir jou nie.
As jy ŉ avontuurlustige leefstyl handhaaf – koop ŉ Jimny. Jy sal wragtig nie spyt wees nie. Die outo is dalk bietjie stadig vir party – maar ek was heel tevrede, en ek is ŉ spoedvraat. Die ratverhouding is lekker lank op die outo – so 120 km/h op die snelweg is meer draaglik as met die handrat-weergawe.
Die Jimny het ŉ 1.3 VVTi-viersilinder-petrolenjin. Die enjin bied 63 kW en 110 Nm. Die Jimny is ook nie ŉ groot brandstofvraat nie. Die enjin trek heeltemal aanvaarbaar vir gewone vordering. Indien jy aan pylvakrenne wil deelneem, is die Jimny ook nie vir jou nie. Die Jimny is een van daai veelsydige motortjies. Hy kan ŉ hond uit die bos uit gaan haal, lekker rustig in die dorp rondploeter terwyl hy oulik en stylvol lyk. Ja, die tegnologie begin nou lank-in-die-tand raak – maar nog heeltemal bekwaam, al is hy 19 jaar oud!
Jimny 1.3 4×4 63 kW/110 Nm 7.2 l/100 km R256 900
Jimny 1.3 4×4 outo 62 kW/130 Nm 7.6 l/100 km R274 900
Jeep Wrangler 3.6 Rubicon 209 kW/347 Nm 11.6 l/100 km 3 jaar/100 000 km- waarborg
3 jaar/100 000 km- omvattende instandhoudingsplan R618 900
Mitsubishi Pajero GLS SWB 140 kW/441 Nm 10.1 l/100 km 3 jaar/100 000 km- waarborg
5 jaar/100 000 km- omvattende instandhoudingsplan R689 900
Dis die enigste twee ander ware kortasafstand-4×4-voertuie met laestrek beskikbaar in Suid-Afrika. Hoewel ek die twee lys, het die Jimny nie eintlik ŉ direkte mededinger nie en die twee wat gelys is, val in ŉ ander klas as die Jimny in terme van krag, grootte en veldryvernuf.
Ek het ‘n groot 4 x 4 dubbelkajuit. Ek gaan nie die fabrikaat noem nie. In die veld in die sand skop die klein dingetjie die meeste “groot” bakkies se agterente. En veral in modder.
Oompie, ek het met een groot geword in die 80’s, toe hulle net uitgekom het, en daar is tot vandag toe min wat kersvashou by die trokkies – al wil baie mense dit nie hoor nie…